देउवाको भनाइप्रति समर्थन जनाउँदै माओवादी केन्द्रका अध्यक्ष पुष्पकमल दाहालले तत्काल भने, ‘संशोधन विधेयक पारित गर्नु गठबन्धन सरकारकै प्रतिष्ठाको विषय हो।’ प्रधानमन्त्रीले राजपाका अन्य मागका सम्बन्धमा सहिद घोषणा गर्न एक जना बाँकी रहेको, घाइतेको उपचार पूरा भएको, अपांग भएकाहरूलाई द्वन्द्वकालको जस्तै सुविधा दिइने बताएका थिए। यसैगरी, स्थानीय तहको संख्या थप गर्न सर्वोच्च अदालतले बाटो खोलिदिएकाले सोहीअनुसार हुने, गृह मन्त्रालयअन्तर्गतका मुद्दा मन्त्रिपरिषद्बाट र अदालतमा परेका मुद्दा सोही प्रक्रियाअनुसार फिर्ता हुने, यी सबै कार्य साउनभित्र सकिने प्रतिबद्धता प्रधानमन्त्रीले जनाएको राजपा नेता अनिलकुमार झाले अन्नपूर्णसँग बताए।
